**Սուրիս** (անգլ.՝ Souris River, ֆր.՝ Souris), գետ Կանադայում։ Հոսում է Սասկաչևան և Մանիտոբա նահանգներով, նաև ԱՄՆ-ի տարածքում գտնվող Հյուսիսային Դակոտա նահանգով։ Սկիզբ է առնում Սասկաչևանի հարավ-արևելքից, թափվում է Մանիտոբայի Ասինիբոյն գետը։

Աշխարհագրություն և ջրագրություն
-------------------------------

Ասինիբոյն և Սուրիս գետերի ավազան
Ըստ տարբեր աղբյուրների՝ գետի ընդհանուր երկարությունը կազմում է 700, 720 կամ 966 կիլոմետր, որից ավելի քան 570 կիլոմետրը գտնվում է Հյուսիսային Դակոտայի տարածքում։ Գետը սկիզբ է առնում Վեյբերնից հյուսիս գտնվող Յելլոու Գրաս ճահճացած հարթավայրերից, հոսում է դեպի հարավ-արևելք՝ Էստևանի կողքով, ապա դեպի հարավ՝ հատելով կանադա-ամերիկյան սահմանը Շերվուդայից (Հյուսիսային Դակոտա) ոչ հեռու։ Այն Հյուսիսային Դակոտայի տարածքում կրում է Մաուս անվանումը։ Հյուսիսային Դակոտայում հոսում է Մայնոտ քաղաքի միջով, ինչպես նաև Բերլինգտոն և Սոյեր քաղաքների կողքով։ Իր ծայր հարավային կետին հասնում է Վելվայի մոտ, ապա շրջվում է դեպի հյուսիս՝ անցնելով Տաուների մոտով, վերադառնում է Կանադա՝ Մանիտոբում (Վետոուպի մոտ)։ Սուրի քաղաքի մոտ շրջանցում է բազմաթիվ խորը կիրճեր, որից հետո կտրուկ թեքվում է դեպի հյուսիս-արևելք, որտեղ թափվում է Ասինիբոինի մեջ՝ Բրանդոնից ոչ հեռու։

Գետի ոլորապտույտ հունը որոշակի դիրքից հիշեցնում է մկան ոտնահետք, որտեղից էլ ստացել է անվանումը՝ Սուրիս (ֆր.՝ Souris - «մուկ», Հյուսիսային Դակոտայում գետի պաշտոնական անվանումն է՝ Մաուս, անգլ.՝ Mouse,ֆրանսիական անվան բառացի թարգմանությունը): Իր երկարության մեծ մասում գետը հետևում է սառցադաշտային լճի հոսքի ուրվագծերին, որը ստացել է նույն անունը։ Գետը վերին հոսանքում սնվում է Մուզ լեռնաշղթայի լեռներից և Միսուրիի սարահարթից։ Գետի ջրահավաք ավազանը, ըստ տարբեր աղբյուրների, 22 000-23 600 քառակուսի մղոն է (57-61 հազար կմ²)։ Գետը հաճախ է վարարում։ Վարարման ամենախոշոր դեպքերը գրանցվել են 1969, 1976 և 2011 թվականներին (վերջինս համարվում է պատմության մեջ ամենամասշտաբայինը)։

Տնտեսական նշանակություն
-----------------------

Գետի հունի զգալի մասը անցնում է հարուստ հողերով տարածքներով, որոնք ձևավորվել են սառցադաշտային լճի կավային նստվածքների և տիղմի շնորհիվ։ Դրա արդյունքում տարածաշրջանում գետի երկայնքով զարգանում է գյուղատնտեսությունը։ Հատկապես հայտնի է տեղական ձմեռային ցորենի տեսակը։ Գետի շրջակայքը հարուստ է նաև օգտակար հանածոներով։ Էստևանի, Բյենֆետի (Սասկաչևան) և Մայնոտի մոտ արդյունահանում են քարածուխ, իսկ Մայդեյլի (Սասկաչևան) և Վերդենի (Մանիտոբա) մոտ՝ նավթ։

Տարածաշրջանի զարգացման ամբողջ պատմության ընթացքում գետը կարևոր տրանսպորտային դեր է խաղացել։ Սկզբում այն օգտագործվում էր որպես աջակցող երթուղի մորթու առևտրականների համար, և 1785-1832 թվականներին նրա ափերին հիմնադրվել է մորթու առևտրի շուրջ յոթ գործարան։ 1890-ականներին գետի միջով տեղափոխում էին ածուխ՝ Ռոշ Պերսեից Վինիպեգ, իսկ ավելի ուշ այն ծառայել է ցորեն տեղափոխելու համար։

Գետի հաճախակի վարարումները դրա վրա ջրհեղեղները կանխող հիդրոտեխնիկական կառույցների շինարարության պատճառ են դարձել։ 1990-ականներին ձեռնարկվել է Սասկաչևանի Ռաֆերտի-Ալամեդա պատնեշի կառուցումը, առավել վաղ՝ 1957 թվականին, կառուցվել էր պատնեշ նրա վտակ Սուրիսա Լոնգ-Կրիկի վրա, այս կառույցի օգնությամբ ջուր է հատկացվում Բաունդարի-Դամի ջերմային էլեկտրակայանի սառեցման համար։ Լոնգ-Կրիկի և Սուրիսի ջրամբարները ևս ջուր են մատակարարում ավելի նորագույն Շանդ էլեկտրակայանին։ Կանադայի և ԱՄՆ-ի միջև գործում է համաձայնություն Սուրիսի ջրավազանի ջրի բաշխման վերաբերյալ, համաձայն որի՝ Սասկաչևանն իրավունք ունի օգտագործել ընդհանուր ծավալի մինչև 50%-ը իր կարիքների համար։

Ծանոթագրություններ
------------------

1. 1 2 3 4 5  "Mouse/Souris River Basin". *North Dakota State Water Commission* (in անգլերեն). Retrieved 2020 թ․ սեպտեմբերի 11.
2. 1 2 3  "Souris River". *International Joint Commission* (in անգլերեն). Retrieved 2020 թ․ սեպտեմբերի 11.
3. 1 2 3 4 5 6  James H. Marsh (2006 թ․ հուլիսի 2). "Souris River". *The Canadian Encyclopedia* (in անգլերեն). Retrieved 2020 թ․ սեպտեմբերի 11.
4. 1 2 3  Dale Wetzel (2011 թ․ հուլիսի 8). "It's the law: Official North Dakota name for Souris River is Mouse". *Bismarck Tribune* (in անգլերեն). Retrieved 2020 թ․ սեպտեմբերի 11.
5. 1 2 3 4  Gregory Salmers. "Souris River". *The Encyclopedia of Saskatchewan* (in անգլերեն). Արխիվացված է the original 2021 թ․ մայիսի 12-ին. Retrieved 2020 թ․ սեպտեմբերի 11. `{{cite web}}`: Unknown parameter `|dead-url=` ignored (`|url-status=` suggested) (help)
6. ↑  "Souris River | river, North America". *Encyclopedia Britannica* (in անգլերեն). Retrieved 2021 թ․ օգոստոսի 21.

|  |  |  |  |  |  |
| --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | GeoNames · GeoNames · GeoNames |
|  |
| Բառարաններ և հանրագիտարաններ | Բրիտանիկա · Կանադական |

 |